open-index/open-wikipedia-markdown huggingface dataset:
Preston Manor

**Preston Manor** eller kun **Preston** er områder rundt Preston Road undergrunnsstasjon i distriktet Brent i nordvestlige London. Det utgjør deler av nordlige Wembley. I området er det en park i middel størrelse som heter Preston Park. Preston Manor School ligger også i området.

Den frie bonden (*yeoman*) John Lyon, grunnleggeren av guttekostskolen Harrow School i 1572, var fra Preston.

## Referanser
Queensbury (London)

**Queensbury** er et område i den sørøstlige delen av distriktet Harrow i nordvestlige London. 

Stedet betjenes av Queensbury undergrunnsstasjon, som også er sentrum i området. Queensbury eksisterte ikke som et eget område før åpningen av Stanmore-linjen som en del av Metropolitan line in 1932, overført til Bakerloo-linjen i 1939 og til Jubilee-linjen i 1979. Stasjonen ble åpnet den 16. desember 1934. Navnet Queensbury ble valgt for å være tilpasset nabolaget Kingsbury, og har intet historisk grunnlag. Navnet ble valgt via en aviskonkurranse.

## Referanser
Rorom

**Rorom** er plassen mellom to tverrstivere (spant eller band) i tradisjonelle robåter eller roskip, når tverrstiverne står 75–90&nbsp;cm fra hverandre, noe som gir noenlunde passe avstand for en (voksen) person til å sitte med beina mot tverrstiveren bakenfor (i virkeligheten avhenger det at lengden på rorommet passer, av hvor lange bein personen har.  Er dessuten avstanden mellom tverrstiverne ned mot 80&nbsp;cm eller enda kortere, vil ofte roeren på toften foran dunke nevene i ryggen på den bak). Rommenes lengde var gjerne til en viss grad avhengig av bredden (og størrelsen) på båten/skipet, slik at større båter gjerne fikk litt lengre rom enn de mindre.

I mange robåter er det dessuten enkelte halvrom i tillegg til rorommene.
Stonebridge

**Stonebridge** er et område i distriktet Brent i nordvestlige London. Det utgjør den vestlige delen av Harlesden. Det er også navnet på en stor valgkrets i kommunen som omfatter blant annet også Stonebridge selv, Park Royal, Brent Park og St Raphael's Estate. Stonebridge er den valgkrets i Brent med størst befolkning på 16 903 personer, i henhold til folketellingen i 2011, og hvor flertallet er av afro-karibisk opphav.

Stedsnavnet Stonebridge har sitt navn fra en bro fra 1745 som ble bygget i stein (i en tid da de fleste broer ble bygget i tømmer) og som førte veien Harrow Road nordover over elven Brent.

Boligområdet Stonebridge Estate er beryktet for mye kriminalitet. I 2000-årene begynte en større fornyelse av området, ledet av Housing Action Trust. 

Stonebridge Park stasjon ligger der, og det er også fire bussruter som går gjennom området.

## Referanser
Charles Barkley

**Charles Barkley** (født 20. februar 1963) er en amerikansk tidligere basketballspiller.

Han går blant annet under kallenavnet «Sir Charles», og var en dominerende spiller i NBA i 1980- og 1990-årene. Han ble kåret til NBAs *Mest verdifulle spiller* i 1993, og har OL-gull fra 1992 og 1996.

Han ga seg i år 2000, og har etter dette jobbet som kommentator på TV.

## OL-medaljer
* OL 1992  Barcelona: **Gull** i basketball med USA
* OL 1996  Atlanta: **Gull** i basketball med USA

## Referanser


## Eksterne lenker
* 
* 
*
Sudbury (London)

**Sudbury** er et forstadsområde i distriktet Brent i nordvestlige London. Forstaden danner et fredelig boområde i den vestlige delen av Wembley og er sentrert rundt en km vest for jernbanestasjonen Wembley Central.

Stedsnavnet Sudbury er første gang dokumentert på slutten av 1200-tallet som *Suthbery*, det vil si det sørligste herregodset. Den nordlige motpart kan ha vært herregodset Harrow Hill, i det området som nå er kjent som Wembley Central.

Store deler av dette området tilhørte en gang Barham-familien som har gitt sitt navn til en rekke lokale landemerker, blant annet Barham School og Barham Park. Store deler av området utgjorde inntil 1930-årene allmenningen Sudbury Common. Det har siden blitt utviklet til et av de grønnere forstadsområdene i London. 

Sudbury undergrunnsstasjon betjener Piccadilly-linjen.

## Referanser


## Eksterne lenker

* Sudbury Town Residents' Association (STRA)
FK Torpedo Moskva

**Torpedo Moskva** (russisk: *Торпедо Москва*) er en russisk fotballklubb fra Moskva som ble stiftet i 1924 som **RDPK**.. Sitt nåværende navn fikk klubben i 1936. Torpedo Moskva har spilte i den øverste divisjonen i Sovjetunionen og Russland fra 1938 til 2006. De har også deltatt markant i UEFA-cupen. I 2006 rykket laget ned fra russisk eliteserie, og i mars 2009 mistet det profflisensen sin. I 2011-sesongen skal laget spille i Nasjonal fotballiga (FNL), som er nivå 2 i Russland.

Torpedo Moskva vant Moscow Region of Amateur Football League i 2009 Den 22. desember 2009 passerte Torpedo lisensiering og spilte i den russiske andre divisjon i 2010 (sone Center). De slo FC Gubkin 1-0 hjemme 30. oktober 2010 og ble vinnere av Zone Center of Second Division i 2010-sesongen. Dette betydde Torpedo ble forfremmet til Russian First Division etter tre sesonger med å lage to påfølgende kampanjer. I 2013-14 sesongen Torpedo ferdig tredje i den russiske First Division og kvalifisert for å fremme spille av der de ble kjemper om opprykk til den russiske Premier League. De møtte Krylya Sovetov Samara i play offs. Torpedo vant første etappe med mål fra Alexander Salugin og Oleg Vlasov som betydde tok de en 2-0 ledelse å gå inn i bortekampen. Den andre etappen ferdig 0-0 mening Torpedo vant 2-0 sammenlagt og rykket mens Krylya rykket ned til første divisjon.

## Hitstoriske lubbnavn

* 1924—1930: RDPK (*Rabotsjij Dvorets Proletarskaja Kuznitsa*)
* 1930—1932: AMO  (*Avtomobilnoe Moskovoskoe obsjtsjestvo*)
* 1933—1936: ZiS (*Zavod imeni Stalina*)
* 1936 — 1996: Torpedo
* 1996—1998: Torpedo Luzjniki
* 1998—: Torpedo

## Eksterne lenker
*
Manité

**Manité** var et bildebyrå dannet av de norske freelancefotografene Arild Kristo, Robert A. Robinson og Dan Young i 1962.

Som et svar på den utrygge situasjonen med ujevn inntekt som mange fotografer befant seg i, ble billedbyrået Manité dannet. Det var lettere å bygge seg opp en posisjon som fotograf når man ikke stod alene. Manité ble dannet etter modell av bildebyrået Magnum, grunnlagt av bla Henri Cartier-Bresson og Robert Capa.

Bildene til Manité preges av en interesse for det menneskelige og sosiale, noe som tydelig kommer fram på Manité gruppens mange kjente bildeserier og prosjekter.

Manité ble lagt ned i 1967. I 1998 presenterte Museet for Samtidskunst en omfattende utstilling, *Manité 1962-1967*, med fotografi og film fra gruppen.

## Litteratur

* Gange, Eva Klerk (red.) *Manité 1962-1967 : Arild Kristo, Robert A. Robinson, Dan Young*, Spartacus
* Norum, Ingrid «Captured by the Norwegians av Robert A. Robinson : en studie av det fotografiske og det norske», hovedoppgave, Universitetet i Oslo, 1999
* Robinson, Robert A (1958) *Captured by the Norwegians* 
* Young, Dan (2007) *En amerikaner i Oslo: fotografier 1962-64*, Forlaget Press
* Young, Dan (1995) *Captured : fotografen Robert A. Robinson*, Eide Forlag

## Film

* Kristo, Arild *Undergrunnen*, Kristovisjon 1967
* Kristo, Arild *Kristoball*, Kristovisjon 1967
Laromsbåt

**Laromsbåt** er en type robåt.  Begrepet er særlig brukt på Sør-Vestlandet og Midt-Vestlandet (se Sør-Vestlandsbåt og Midt-Vestlandsbåt).

Laromsbåt betyr egentlig «lasteromsbåt», og området midt i båten hadde da også tettere med band (tverrstivere) enn det som ellers var vanlig(se Band (båt)). Her var heller ikke beter (tverrbjelker), som ellers var vanlig i de fleste banda, og ikke årefester.

Laromsbåtene faller utenfor de vanlige størrelsesinndelingene av robåter (se ro-rom).
Robert Whitehead

**Robert Whitehead** (født 3. januar 1823, død 14. november 1905) var en engelsk ingeniør, kanskje aller mest kjent for oppfinnelsen av den selvbevegelige og selvstyrende torpedo i 1866. 

Oppfinnelsen av den selvbevegelige torpedoen revolusjonerte krigen til sjøs – den britiske admiral H.J. May sa i 1906: «Hadde det ikke vært for Whitehead, ville ikke ubåten vært noe annet enn et interessant leketøy». 

## Utdanning
Robert Whitehead utdannet seg til ingeniør ved «Manchester's Mechanics Institute», og jobbet etter det ved et skipsverft i Toulon i Frankrike. Siden fikk han jobb som konsulentingeniør i Italia, før han flyttet til Trieste, ved Adriaterhavet. Whiteheads arbeid i Trieste ble lagt merke til av grunnleggerne av et metallverksted, *Fonderia Metalli*, i Fiume i det som i dag er Kroatia. I 1856 tiltrådte Whitehead som daglig leder for metallverket, døpte det om til *Stabilimento Tecnico di Fiume* og begynte å produsere skipsdampmaskiner. 

## Luppis - møte med en oppfinner
Giovanni Biagio Luppis var en lokal ingeniør, som Whitehead kontaktet på grunn av Luppis arbeid med å konstruere en selvgående torpedo. Torpedoen ble drevet fremover av komprimert luft, men manglet styresystemer for å få den til å gå i rett bane og rett dybde. 

## Den første torpedo
Den første fungerende torpedoen Whitehead konstruerte ble kalt *Minenschiff*: Mineskip. Den ble presentert for den østerrikske marinen 21. desember 1866. Den østerrikske kanonbåten «Gemse» ble modifisert for å føre et torpedorør, og var således det første skipet som førte torpedoer som våpen – om enn kun for testing. 

Få år senere, i 1870, klarte Whitehead å konstruere en torpedo som gikk med 7 knops fart og med en rekkevidde på litt over 600 meter. 

De viktigste funksjonene Whitehead gav torpedoene sine, var evnen til å holde en rett, stø kurs, og å holde en forhåndsinnstilt dybde. Dybden ble styrt av en hydrostatisk pendel, en slags balansevekt styrt av trykk utenfor torpedoen. Kursen ble holdt rett ved et gyroskop, oppfunnet kun få år før. 

Fabrikken Whitehead styrte gikk derimot konkurs, og Whitehead opprettet i stedet *Torpedo- Fabrik von Robert Whitehead* i 1875. Whiteheadtorpedoene var lenge de eneste på markedet, og hemmelighetene bak dem ble holdt skjult for allmennheten. 

Norge bestilte sine første torpedoer, i samarbeid med den svenske marinen, i 1875. Verdens første torpedobåt, altså den første båt konstruert med det mål for øye å føre torpedoer, var den norske torpedobåten «Rap». 

«Blücher» ble senket av gamle whiteheadtorpedoer fra Oscarsborg den 9. april 1940. Den gang var de selvsagt håpløst utdatert – men fungerte fremdeles.

## Referanser


## Eksterne lenker
* Robert Whitehead (engelsk)
* Robert Whitehead (engelsk)
* Battle of Santiago de Cuba (engelsk) (torpedoer brukt i en konflikt) 

* University of Rijeka – Committee for Renovation of Torpedo Museum in Rijeka (engelsk)
* US Naval Undersea Museum Whitehead Torpedo Display(engelsk)
* Sjøkrigshistorisk undervannsmuseum (engelsk)
* Whitehead's torpedo development
Willesden

**Willesden** er et område i distriktet Brent i nordvestlige London. Det ligger omkring åtte km nordvest for Charing Cross. Det var historisk en del av det tradisjonelle grevskapet Middlesex, og ble en kommunal borough i 1933 og vært en del av Stor-London siden 1965. Tidvis omtales området Dollis Hill som en del av Willesden. Befolkningen i Willesden økte med 2 851 personer, 22,4 prosent, fra 12 736 i 2001 til 15 587 i 2011.

## Etymologi
Stedsnavnet Willesden er avledet fra angelsaksiske Willesdune, som på engelsk har betydningen Hill of the Spring, «Kildeåsen». En bosetning med dette navnet er dokumentert tilbake til 939. Domesday Book for 1086 nedtegnet det som Wellesdone. Imidlertid ble det gjengitt på kart på 1800-tallet, som de fra 'Ordnance Survey First Series, som Wilsdon. 

## Historie
Fra det 1300- og fram til reformasjonen på 1500-tallet var Willesden et pilegrimsmål på grunn av to svært gamle statuer av jomfru Maria i sognekirken. En av dem antas å ha vært en svart madonna; den ble ødelagt av lollardene i 1538. 

Sognet besto for det meste av landsbygd fram til 1870-tallet. I 1875 nådde befolkningstallet 18&nbsp;500. Den 24. november 1879 åpnet Willesden Green undergrunnsstasjon på Metropolitan Railway, og innen 1906 hadde befolkningen vokst til 140&nbsp;000. Metropolitan-linjen sluttet å betjene stasjonen i 1940, men Bakerloo-linjen fortsatte og Jubilee-linjen kom til senere.

Bilmerket Iris ble framstilt i årene 1906-1925 av Legros & Knowles Ltd i Willesden og i Aylesbury i Buckinghamshire. Lucien Alphonse Legros (1866-1933), sønn av kunstneren Alphonse Legros, og Guy Knowles, ætling av en rik og kunstneriske familie, grunnla Legros & Knowles Ltd i Cumberland Park, Willesden Junction, i 1904 for å bygge og reparere biler.

Willesden har en av de mest sammensatte befolkninger i Storbritannia. Ifølge City of London Corporation var den første svarte personen i Brent Sarah Eco, som ble døpt i St. Mary's kirke i Willesden 15. september 1723. Ved folketellingen i 1901 var 42% av befolkningen født i London. Rundt den tiden ble Willesden til et arbeiderstrøk, og det store irske miljøet der begynte å vokse kraftig og ble svært stort under andre verdenskrig. Under krigen oppstod også et jødisk samfunn der; 3,5% av befolkningen var født i Tyskland, Polen, Russland eller Østerrike. Fra 1960-tallet kom afro-karibiere og mennesker fra det indiske subkontinent. 

Området var et eget distrikt frem til 1965, da det ble innlemmet i Brent og dermed i regionen Stor-London.

## Referanser


## Eksterne lenker
*A Short History of Brent 
*Willesden Town Centre Partnership
*Willesden: Settlement and Growth
Bremach

**Bremach** er en italiensk bilprodusent som lager terrengkjøretøyer.  Den ble stiftet i 1956 i Varese i Italia.  Deres lette terrenggående lastebiler brukes i kommuner og på byggeplasser, og også til kjøretøybaserte ekspedisjoner.  Kjøretøyene leveres i totalvekter fra 3,5 til 5 tonn.  De er bygget opp på rørrammer og bruker dieselmotorene F1A og F1C fra Iveco.

## Modeller

### Utgåtte
* Brick
* X4

### Nåværende
* Job
* Job Xtreme
* T-Rex

## Eksterne lenker
*  (italiensk, engelsk)
Värmlands museum

**Värmlands Museum** er fylkesmuseum for Värmlands län med hovedmuseum i Karlstad og filialer i Säffle, Filipstad, Torsby, Forshaga og Grums. Museets historie kan føres tilbake til en donasjon til et framtidig stiftsmuseum i 1839. Kontinuerlig museumsvirksomhet tok til med oppførelsen av länsmuseet på Sandgrund i Karlstad i 1929. I 1998 ble et nytt, stort museumsbygg reist inntil det gamle. 

Museet har til oppgave å dokumantere og spre kunnskap om Värmlands kunst, historie og kulturarv. Samlingene omfatter i dag ca. 40&nbsp;000 gjenstander, 9&nbsp;000 kunstverk og 1 million fotografier, samt et eget musikkarkiv. Museet utgir årboka *Värmland förr och nu*.

## Hovedmuseet

Dagens kunstmuseum fungerte som museets hovedbygg fram til 1998. Anlegget er tegna av den svenske arkitekten Cyrillus Johansson, og ble oppført i åra 1926 til 1929. Bygningen er i pussa tegl og med tak tekka med kopperplater. Det svungne taket er tydelig ispirert av kinesisk tempelarkitektur. Taket løftes av fire ørner. Johansson tenkte seg at publikum skulle ankomme museet fra den sida som vender mot Klaraälven. Byggets fire fløyer omslutter et åpent gårdsrom, slik at en kan se tvers igjennom anlegget. Midt imot den inngangen som vender bort fra elva er det anlagt et 110 m langt vannspeil – inspirert av det indiske tempelet Taj Mahal. Massene fra dammen ble brukt til å heve byggegrunnen, som ligger lavt i forhold til elva, og dermed sikre anlegget mot flom.

Det nye museumsbygget er tegna av Carl Nyrén og ble åpna i 1998. Det kontrasterer Johanssons strenge, klassisistiske bygg med sine sju buede, panelte fasader i falurødt og sine store og varierte vindusfelt. En spesiell detalj er de opp-ned-vendte rundbuede vinduene.

## Filialene
Borgviks Byggnadsvård utenfor Grums består av bevarte deler av det gamle Borgviks jernverk med herregård og Borgviks hembygdsgård. Gruvedrifta i Bergslagen er domumentert i det gamle anlegget i Långban utafor Filipstad.

Ved Forshaga nord for Karlstad ligger Dyvelstens flottningsmuseum. Her dokumenteres tømmerfløtninga i Klaraälven, som opphørte i 1991.

Den finske bosettinga i grensetraktene mot Norge har fått sitt museum og informasjonssenter i Torsby Finnkulturcentrum. 

Von Eckstedtska gården i Västra Smedbyn utafor Säffle er et godt bevart gardsanlegg med hovedbygning i rokokko fra 1760-tallet. Her er det også en urtehage og en eplehage med gamle värmlandske eplesorter. Hovedbygningen er en enfløyet, panelt tømmerbygning i en etasje med skiferkledd valmtak. Huset har symmetrisk plasserte, storrutede vinduer, og over hvert vindu er plassert et lite, kvadratisk, smårutet vindu. Interiøret er godt bevart rokokko, såvel i møbler som tekstiler og veggdekorasjoner. På hver side av hovedbygningen står to kubiske, blokkhusliknende fløybygninger. Det ene har vært brukt som lysthus, mens det andre rommer gårdens dass. Von Eckstedska gården har vært i museets eie siden 1939.

## Referanser


## Eksterne lenker
*
Bommestad

**Bommestad** er et trafikknutepunkt nederst i Lågendalen i Larvik kommune i Vestfold fylke. Ved Bommestad møtes de to naturformasjonene elva Numedalslågen og israndavsetningen Raet. Raet har gjennom tusener av år vært en naturlig kommunikasjonsåre øst-vest gjennom Vestfold, den gamle Ra-veien har utviklet seg til Vestlandske hovedvei, seinere Sørlandske hovedvei og til dagens E18.

En lang bakke førte fra toppen av Raet, fra stedet Verningen, ned til Lågen. Denne bakken kalles *Bommestadbakkene*, og var lenge et velkjent landemerke langs veien. Om lag 1960 ble E18 rettet ut og lagt utenom bebyggelsen. I dag er E18 firefelts motorvei på strekningen Bommestad – Langåker og videre nordover gjennom Vestfold og helt inn til Oslo. I 2018 åpnet strekningen Bommestad - Sky, vest for Farriseidet, og ga sammenhengende firefelts motorvei til Langangen i Telemark.

Fergestedet over Lågen lå litt lenger sør enn dagens Bommestad bru.

## Bommestadbruer
* Den første ble anlagt i 1808. Av de opprinnelige seks brukarene eksisterer i dag tre stykker. Spennene var mellom 16 og 18 meter, og brua hadde en samlet lengde på om lag 110 meter
* Den neste brua ble oppført i 1902. Det var en fagverksbru i stål med et fritt spenn på 80 meter. Bredden var fire meter og bæreevnen var tre tonn.
* Den tredje brua stod ferdig i 1959, hadde et hovedspenn på 80 meter og ett kjørefelt i hver retning. Bæreevnen var beregnet for 10 tonns akseltrykk.
* Dagens Bommestad bru er den fjerde i rekken, anlagt på 2000-tallet

## Eksterne lenker
* Kulturarv i Vestfold fylkeskommune om Bommestad veiminne
Hermod Bjørkestøl

**Hermod Albrigt Bjørkestøl** (født 1944) er en norsk idrettsleder og tidligere offiser. Han var leder for Troms Skikrets langrenn fra 1977 til 1981. I perioden 1990–2002 var han rennleder for langrenn i Holmenkollen. Bjørkestøl var i perioden 2001 til 2012 leder av langrennskomiteen og styremedlem i Norges Skiforbund. Han representerer Norge i FIS (Det internasjonale Skiforbundet) siden 1988. I FIS er han ansvarlig for langrennsløyper. Han er løypekonstruktør. Blant hans mange verker rager konstruksjonen av OL-løypene i Salt Lake City 2002, Torino-OL 2006, Vancouver 2010 og Sotsji 2014 samt Oslo VM 2011 blant de fremste. Bjørkestøl har også konstruert løyper for NM og verdenscuprenn.

Han er opprinnelig fra Uløybukta i Skjervøy kommune. 

## Referanser


## Eksterne lenker
* Biloffiseren ble løypegeneral – Forsvarets Forum
Moskvakanalen

**Moskvakanalen** (russisk: Канал имени Москвы; inntil 1947 kalt *Moskva-Volga kanalen*) er en kanal i  Russland. Den forbinder byen Moskva med elva Volga og ligger i selve Moskva og i Moskva oblast. Den starter ved elva Moskva i bydelen Tusjino nordvest i byen, og går i hovedsakelig nordlig retning til byen Dubna, like oppstrøms fra demningen til Ivankovoreservoaret. Kanalen er 128,1 kilometer lang.

Den ble bygget mellom 1932 og 1937 av 200 000 gulagfanger, under ledelse av Det sovjetiske hemmelige politi og Matvej Berman.

Takket være kanalen har Moskva tilgang til Russlands system av dypvannskanaler og store elver, som knytter byen til fem hav; Kvitsjøen, Østersjøen, Det kaspiske hav, Azovhavet og Svartehavet. Derfor kalles Moskva av og til «havnebyen til de fem hav».(russisk: порт пяти морей).  I tillegg til transport forsyner kanalen også Moskva med om lag halvparten av nødvendig ferskvann og breddene av kanalens ulike reservoarer benyttes for rekreasjon.

## Se også
* Liste over kanaler i Russland

## Referanser




## Eksterne lenker
*
Andreas Hustveit

**Andreas Hustveit** (født 1979) er en norsk funksjonshemmet langrennsutøver og skiskyter. Han er fra Ølen, og representerer Vindafjord IL. Han konkurrerer i klassen LW 8, og konkurrerer derfor i stående langrenn.

## Meritter
* Paralympics 2006 – langrenn
** Gull i langrenn, stafett
** 12.-plass på 10 km 
** 11.-plass på 20 km 

* Paralympics 2006 – skiskyting
** 10.-plass på 12,5 km

* Paralympics 2002 – langrenn
** Gull på 5 km
** Sølv på 10 km
** Bronse på stafett
** 7.-plass på 15 km

* Paralympics 1998 – langrenn
** Sølv på 10 km
** Bronse på stafett
** 4.-plass på 5 km

* Paralympics 1998 – skiskyting
** Bronse

* Paralympics 1994 – langrenn
** 13.-plass på 5 km

* Paralympics 1994 – skiskyting
** 5.-plass

## Eksterne lenker
* 
* NIF – Norske medaljefordelinger i Paralympics (PDF)
Uløybukta

**Uløybukta** (eller **Uløybukt**) er ei bygd på Uløya i Skjervøy kommune i Troms. Det er rundt 25 hus der. Per 1.1.2026 er det registrert 17 fastboende på strekningen Uløybukt – Klauvnes, som utgjør grunnkretsen 55420101 Uløya. I helgene og om sommeren kommer derimot mange med røtter fra Uløybukta til stedet for weekend- og sommeropphold. På 1950-tallet var det ennå ca. 200 mennesker på Nord-Uløya.

Olav Kløvnes startet fiskebruket i Uløybukt på 1930-tallet. Fiskebruket var en stor og veldrevet bedrift i Uløybukt helt fram til 1980-tallet. Etter at Olav Kløvnes døde, ble fiskebruket drevet en kort tid av hans datter Elsa og «gammelformannen» Ragnar, kort tid før det ble en styrt avvikling. I sommersesongene under seifisket på fjordene i Nord-Troms og Vest-Finnmark var det over 50 personer som hadde arbeid på bruket i løpet av sesongen. Kløvnesfamilien har fortsatt tilhold på stedet i feriene. Etter Kløvnesfamiliens avvikling har det vært flere eiere av bruket, men lite drift.
 
«Nye» Uløybukt skole sto ferdig til bruk i 1975, men skolen er per 2016 ikke lenger i bruk, fordi det ikke lenger er barn i skolepliktig alder igjen på Nord-Uløya. Skolen er i dag ombygd til overnattings-, kurs- og konferansested. Arctic Panorama Lodge ble åpnet i 2014.

Høsten 2011 startet Troms fylkeskommune utbyggingen av nytt fergeleie inne i Uløybukt ved Mettengelva. Det nye fergeleiet ble tatt i bruk i 2012, og dette medførte flytting av fergeleiet fra Klauvnes som ligger ca. 7 kilometer lenger nord på øya. Klauvnes fergeleie ble bygget tidlig på 1970-tallet, av entreprenørselskapet Selmer.

Kjente mennesker fra Uløybukt: Olav Kløvnes, Nils Jakobsen og Hermod Bjørkestøl.

Stedet er godt egnet for sportsfiskere og jaktfolk.

## Referanser
Christina Stresemann

**Christina Stresemann** (født 1957) er en tysk jurist og dommer i Bundesgerichtshof, Tysklands føderale høyesterett.

Hun arbeidet ved landretten i Berlin frem til 2003, og senere i byens justisforvaltning og ved kammerretten i Köln. Mellom 1989 og 1992 var hun personlig sekretær for Jutta Limbach (SPD), da justissenator i Berlin. Fra 1995 til 1998 var hun vitenskapelig medarbeider for presidenten for Bundesverfassungsgericht, også Jutta Limbach. Hun er selv partiløs.

Christina Stresemann er datter av Wolfgang Stresemann og barnebarn av den tyske rikskansleren, utenriksministeren og fredsprisvinneren Gustav Stresemann og hans jødiske kone Käte Stresemann.

Hun er gift med Ingo Müller, professor i forvaltningsvitenskap i Hamburg.

## Referanser
Johan Støren

**Johan Nicolai Støren** (født 22. juli 1871 i Trysil, død 14. november 1956) var en norsk teolog og biskop. Han var biskop i Hålogaland (1918–1928) og Nidaros (1928-1942).

Støren ble cand.theol. ved det teologiske fakultet ved Universitetet i Oslo i 1895. Han studerte videre i Tyskland i årene 1898–99. Støren tjenestegjorde som kapellan i Meldal (1896), sjømannsprest i Leith i Skottland (1901), residerende kapellan i Biri (1908) og sokneprest i Tynset (1913). Fra 1915 var han også prost i Nord-Østerdal.

I 1918 ble Støren den første *biskop i Hålogaland bispedømme*, bispedømmet hadde tidligere hatt navnet *Tromsø Stift*. I 1928 overtok han som biskop i Nidaros etter at Jens Gran Gleditsch hadde måttet tre tilbake på grunn av sykdom. Sammen med de andre biskopene la han ned den statlige delen av sitt embete  24. februar 1942. Han ble suspendert og senere samme år formelt avsatt som biskop av Quisling-regjeringen. Disse avsettelsene og innsettelsene av biskoper lojale til Nasjonal Samling anerkjennes ikke som gyldige av Den norske kirke. Riktignok kom det en kongelig resolusjon av 12. juni 1945 som sa at Støren var "meddelt avskjed" tilbakevirkende, fra og med 12. mars 1942, datoen da Støren fikk sparken av nazi-regimet. Dette var fordi Støren egentlig skulle vært pensjonist fra 22. juli 1941.

Johan Støren vokste opp i Trysil, hvor hans far var prest. Støren-slekten hadde sitt opphav fra Støren i Trøndelag.

## Referanser
Skjervøy MCK

**Skjervøy MC-klubb** er en motorsykkelklubb etablert i 1976. 

På 1980-tallet var klubben en av Nord-Norges største klubber med over 60 medlemmer. Klubben har skiftet ryggmerke og navn noen ganger og på 1990-tallet ble klubben splittet opp i to klubber. Interessen for Harley Davidson gjorde at noen medlemmer startet en Harley-klubb uavhengig av Skjervøy MCK.

Nåværende leder i klubben er
Patrycia Ziołkowska

**Patrycia Ziołkowska** (født 1979 i Sokołów Podlaski i Polen) er en tysk skuespillerinne. Hun er utdannet ved Westfälische Schauspielschule Bochum, og har bl.a. spilt i filmer av Fatih Akin og i flere tyske TV-serier.

## Filmografi
* 2001: *Vorspiel mit Nachspiel*
* 2001: *[[Anam]]*
* 2002: *Morgen*
* 2002: *[[Solino]]*
* 2003: *Hühnchen rupfen*
* 2004: *Rien ne va plus*
* 2004-2007: *Stubbe, Von Fall zu Fall*
* 2007: *[[På den andre siden]]*

## Teater

* 2007: Schauspiel Köln – Krimhild in "Die Nibelungen" v. Friedrich Hebbel

## Referanser


## Eksterne lenker
*
Vågadalen

**Vågadalen** er den sydlige bebyggelsen av tettstedet Skjervøy. Geografisk ligger Vågadalen mitt mellom Skattørfjellet og Stussnes, og har nær tilknytning til Vågavannet.

De siste 20 årene (2007) har Vågadalen hatt en stor bebyggningsvekst, noe som førte til det nye boligfeltet Hollendervika.
Paris (Texas)

**Paris** er en småby med ca. 25&nbsp;000 innbyggere i den amerikanske delstaten Texas. Den ligger øst i delstaten, ca. 158&nbsp;km. nordøst for Dallas, og er administrasjonssete for Lamar County. Byen er mest kjent for å gitt navn til filmen *[[Paris, Texas]]*, selv om ingenting av filmens handling foregår der.

Paris har en miniatyr av Eiffeltårnet.

## Referanser


## Eksterne lenker
*
Skattørfjellet

**Skattørfjellet** er det høyeste fjellet på Skjervøya i Troms. Fjellet har en høyde på 347 meter over havet. Det ligger nær Skattørsundet bru, og er et populært turområde. Det går en merket sti opp mot toppen, men det er også flere andre ruter opp.

## Referanser
Vågavannet

**Vågavannet** ligger i Vågadalen på Skjervøya i Skjervøy kommune i Troms. Tidligere har vannet vært brukt som fiskevann, men de seneste år har det bare blitt brukt under isfiskekonkurransen i regi av Feskivalen på Skjervøy. Vannet er rundt 10 meter dypt på dets dypeste punkt.

## Referanser
Gustav Dietrichson

**Gustav Johan Fredrik Dietrichson** (1855–1922) var en norsk luthersk prest.

Han ble født i Wisconsin mens faren, Gustav Fredrik Dietrichson, var prest i en norsk menighet der. Familien flyttet tilbake til Norge etter få år. Faren fikk nye prestekall i Hetland, Evje, Øyer og Vestre Toten.

Han tok teologisk embetseksamen ved Det teologiske fakultet ved Det Kongelige Frederiks Universitet i 1878. Han ble kallskapellan på Hamar i 1880, sokneprest i Stor-Elvdal i 1887, sokneprest i Bodø i 1897 og prost i Bodø i 1901.

Dietrichson hadde noen kommunale verv, og i perioden 1910–1912 var han varamann til Stortinget fra kjøpstedene Bodø og Narvik, valgt for Høyre og Frisinnede Venstre.

I 1910 ble han biskop i Tromsø stift, tilsvarende Nordland, Troms og Finnmark fylker. Ved slutten av hans tid som biskop der, ble navnet endret til Hålogaland bispedømme.

Fra 1918 til sin død i 1922 var han biskop i Hamar bispedømme.

Johannes Ødegaard Dietrichson (1885–1973), domprost i Oslo, var Gustav Dietrichsons sønn.

## Referanser
50 State Quarters

**50 State Quarters**-programmet var lanseringen av en serie med minnemynter produsert av United States Mint. Mellom 1999 og 2008 ble det utgitt 50 mynter, der samtlige 50 av USAs delstater fikk en egen mynt med unik bakside. Fra januar til november 2009 ble det også lansert minnemynter for Washington, D.C. og fem territoriale områder: Guam, Puerto Rico, Nord-Marianene, Amerikansk Samoa og De amerikanske Jomfruøyer. Myntene er gangbar mynt, med en verdi på 0,25 dollar og blir kalt for *[[Quarter]]s* (kvart-dollar).

## Detaljer

*Bildene kommer fra [[United States Mint]].*

### District of Columbia og territorium (2009)

## Eksterne lenker
* US Mint - 50 state quarters program 
* 50 State Commemorative Quarters Program
Steinar Pedersen

**Steinar Pedersen** er navnet til flere personer:

* Steinar Pedersen (politiker) (1947&ndash;), dr.philos. og samisk politiker.
* Steinar Pedersen (fotballspiller) (1975&ndash;), fotballspiller.
* Steinar Pedersen (pianist)
* Steinar Pedersen (Høyre-politiker) (1968&ndash;) ordfører Gjerstad
Steinar Pedersen (Ap-politiker)

**Steinar Pedersen** (født 1947) er en norsk-samisk politiker (Ap) og historiker. 

Han er utdanna lærer fra Tromsø lærerskole og dr. philos. (2006) i historie med en avhandling om Grensetraktaten av 1751 mellom Danmark-Norge og Sverige. Han har vært leder av Sámi Ealáhus- ja Guorahallanguovddáš (Samisk nærings- og utredningssenter) i Deatnu/Tana og var rektor ved Samisk høgskole i Kautokeino 2007-2011. 

Pedersen var medlem av Sametinget fra oppstarten i 1989 og fram til 2005 og var statssekretær i Stoltenberg første regjering. 

Steinar Pedersen er onkel til Helga Pedersen.

## Politiske verv

* 1989–2005 Representant i Sametinget. 
* 2000–2001 Statssekretær, Kommunal- og regionaldepartementet.
:Jens Stoltenbergs første regjering
* 2006 Nestleder i Finnmark Arbeiderparti.

## Publikasjoner
* 2006 Lappekodisillen i nord 1751-1859 (ISBN 82-91636-23-0)
* Liste over flere publikasjoner

## Referanser


## Kilder
* Odd Mathis Hætta: *Sametinget i navn og tall : Høsten 1989 - høsten 1993*
* Odd Mathis Hætta: *Sametinget i navn og tall : Høsten 1993 - høsten 1997*
* Odd Mathis Hætta: *Sametinget i navn og tall : Høsten 1997 - høsten 2001*
* Odd Mathis Hætta: *Sametinget i navn og tall : Høsten 2001 - høsten 2005*

## Eksterne lenker
* 
* 
*  Sametinget i Norge
*  regjeringen.no
*  Fra sikring av samenes rettigheter til samisk ulykke – Lappekodisillen 1751-185
*  Samisk høgskole
Seton Hall University

**Seton Hall University** er et katolsk universitet omtrent 20&nbsp;km vest for Manhattan, i byen South Orange i den amerikanske delstaten New Jersey. Det ble grunnlagt i 1856 av erkebiskop James Roosevelt Bayley, og er det eldste universitet i USA som eies av et katolsk bispedømme. Det er også det eldste og største katolske universitetet i New Jersey.

Universitetet har fakulteter for økonomi, jus, pedagogikk, sykepleie og diplomati. Det har ca. 5.200 studenter på *undergraduate*nivå og ca. 4.500 på *graduate*nivå.

Biskopen som grunnla universitetet oppkalte det etter sin tante, nonnen og ordensstifteren Elizabeth Ann Seton, som senere er blitt erklært helgen av den katolske kirke.

## Referanser


## Eksterne lenker
* 
* Offisielle sider for sportsaktivitenene
* Seton Hall Model United Nations Conference
* ''Setonian'' (avis)
* 89.5FM WSOU – Seton Halls ''Pirate Radio''
* The Rampage – Uavhengig avis
* Seton Hall University School of Graduate Medical Education
Sigdbladlusløve

**Sigdbladlusløve** (*Drepanepteryx phalaenoides*) er en av bladlusløvene (Hemerobiidae), en av de mindre nettvingene i Norge.

## Utbredelse
Sigdbladlusløve er funnet helt sør i Norge, men er sjelden.

## Utseende
Sigdbladlusløve har spisse sigd formede vinger, som holdes taklagt over bakkroppen i hvile. Fargen er lyst brunlig og utseendet minner mye om et vissent blad. Arten kalles også for «det visne blad».

Hodet er nedoverbøyd, med munndelene på undersiden (ortognath). Vingeribbenettet i framvingene er tett av små årer.

## Levevis
Sigdbladlusløve er rovdyr og lever vanligvis av bladlus.

## Referanser


## Kilder
* Greve, Lita. 1987. *Nettvinger, Kamelhalsfluer og Mudderfluer.* Norsk entomologisk forening, Norske Insekttabeller nr. 12, 43 sider.

## Eksterne lenker
* 
* Norsk entomologisk forening – for deg som vil vite mer om insekter.
Fylkesvei 6858

**Fylkesvei 6858 (Fv6858)** går mellom Kjølstad og Tuv/Hotran i Levanger kommune.

Før Trøndelag fylke ble opprettet 1. januar 2018 hadde veien betegnelsen Fylkesvei 115 (Nord-Trøndelag).

## Kommuner og knutepunkter

## Eksterne lenker
* Vegvesenets vegkart 
*
Sigurd Johan Normann

**Sigurd Johan Normann** (født 22. august 1879 i Hamarøy, død 4. desember 1939 i Tromsø) var en norsk teolog og biskop. Han var biskop i Hålogaland (1937–1939).

Normann ble cand.theol. ved Det teologiske fakultet ved Universitetet i Oslo i 1909. Han disputerte til den teologiske doktorgrad med avhandlingen *Viljefrihet og forutbestemmelse i den lutherske reformasjon inntil 1525* i 1935. Han stiftet og ledet Norsk Lutherlag til sin død.

Han gjorde prestetjeneste ved Johanneskirken (1911) og i Grønland menighet (1918) i Oslo, før han i 1937 ble biskop i Hålogaland. Han døde i embetet etter bare to år.

Høsten 1945 ble det på Hamarøy avduket en bautastein over ham.

## Referanser
Arghakhanchi (distrikt)

**Arghakhanchi** er et av Nepals 75 distrikter. Distriktet ligger i Vestregionen i Lumbini-sonen.

Det hører til åsdistriktene. I sør og vest grenser det mot Dang, i vest mot Pyuthan, i nord mot Gulmi, i øst mot Palpa, i sørøst har det ei kort grense mot Rupandehi, og i sør grenser det mot Kapilvastu.

Antall distriktsutviklingskomiteer 42. Bykommuner 0.

## Referanser


## Eksterne lenker
* 
* Kart over Arghakhanchi-distriktet
* Kart med helseindikatorer (på engelsk)
Maryknoll

**Maryknoll**, egentlig **Catholic Foreign Mission Society of America**, er et amerikansk katolsk misjonsforbund for menn som er presteviet i Den katolske kirken. Misjonsforbundet har som formål å drive kristen misjon «utenlands» (altså utenfor USA). Organisasjonen driver virksomhet i Øst-Asia (særlig i Kina, Japan og Korea), Latin-Amerika og Afrika.  
## Opprettelse
Stifterne var de to prestene Thomas Frederick Price og James Anthony Walsh. De traff hverandre på en kongress i Montreal i Canada i 1910, og innså at de hadde den samme visjonen om å stifte et misjonsforbund innen den katolske kirken. I 1911 samtykket det katolske bispefellesskapet i Prices og Walsh' planer, og de to prestene dro til Roma for å be om pavelig tillatelse. Den 29. juni 1911 ga pave Pius X tillatelse til å opprette misjonsforbundet.

## Maryknollsøstrene
Maryknollsøstrene er organisert som søsterkongregasjon med det offisielle navn **Maryknoll Sisters of St. Dominic**. Søsterkongregasjonen ble etablert i januar 1912. 

## Legordenen
Det finnes også en gren for legfolk kalt **Maryknoll Lay Missioners**. Den første legmannen som tjente som misjonær for Maryknollordenen var legen Harry Blaber, som fra 1930 arbeidet i Kina. Først i 1975 ble imidlertid legordenen formelt etablert av Maryknollbrødrene og Maryknollsøstrene i fellesskap. 

## Felles hovedkvarter
Hovedkvarter for alle tre grener av misjonsfellesskapet ligger i utkanten av småbyen Ossining i New York, ved Hudson-elva.

## Navnet Maryknoll
Opprinnelig ga grunnleggerne Price og Walsh ordenen navnet Sunset Hill. Sunset Hill var en fjellgård i delstaten New York som stifterne av ordenen kjøpte på begynnelsen av 1900-tallet, for å etablere en presteskole der. Da Price og Walsh dro til Roma i 1911 avla Walsh også det franske pilegrimsmålet Lourdes et besøk, for å sette seg inn i historien om hvordan jomfru Maria hadde vist seg for bondejenta Bernadette. Besøket i Lourdes førte til at Walsh staket ut en ny kurs for misjonsforbundet, der Maria (*Mary* på engelsk) stod enda mer sentralt. Derfor ble gården Sunset Hill omdøpt til Mary's knoll, som i tidens løp ble til Maryknoll.
## Martyrer
*Maura Clarke, Maryknoll martyr  i 1980 i El Salvador
*Francis Xavier Ford, en av de fire første maryknollere i Kina som døde for sin tro i et fengsel i Kanton i 1953.
*Ita Ford, Maryknoll martyr i 1980 i El Salvador

## Referanser


## Eksterne lenker
* Hjemmesiden til brødrefellesskapet – Maryknoll.org Besøkt 9. januar 2021
*Hjemmesiden til søsterfellesskapet Maryknoll Sisters – maryknollsisters.org Besøkt 9. januar 2021
*Hjemmesiden til legordenen Maryknoll Lay Missioners - mklm.org Besøkt 9. januar 2021
* Orbis Books  Maryknolls forlag
* Vatikanets nettsider om ulike ordener: Societies of Apostolic Life Besøkt 9. januar 2021
Paul Carell

**Paul Carell** (født 2. november 1911 i Kelbra i Tyskland, død 20. juni 1997 i Rottach-Egern) var en tysk nazist og SS-offiser. Han var pressetalsmann for utenriksminister Joachim von Ribbentrop fra 1940 til 1945 og etter krigen suksessrik forfatter og *[[Der Spiegel|Spiegel]]*-journalist, samt innflytelsesrik rådgiver i Axel Springer AG og taleskriver for Axel Springer. Han skrev flere militærhistoriske bøker som fikk gode kritikker og solgte i store opplag. Som pressetalsmann var en av hans viktigste oppgaver å lede utenriksministeriets daglige pressekonferanser.

Han ble medlem av NSDAP og SA i 1931 og av SS i 1938. Han ble forfremmet til Obersturmbannführer i 1940.

Carell rettferdiggjorde Holocaust gjennom sin journalistiske propaganda.

Han ble arrestert i 1946 og ble internert i 30 måneder. Det ble lenge debattert om han skulle tiltales for forbrytelser under krigen eller om han heller skulle brukes som vitne mot de andre. Det ble til at han ble brukt som vitne i Ministerieprosessen, som var en del av Nürnbergprosessene.

## Referanser


## Litteratur
* Wigbert Benz: *Paul Carell. Ribbentrops Pressechef Paul Karl Schmidt vor und nach 1945.* Berlin 2005. ISBN 3-86573-068-X
Mohikanere

**Mohikanere** (egentlig **mahican**) er et nordamerikansk, algonkin-språklig urfolk som inngikk i en stammekonføderasjon. Mohikanerne er blitt kjent gjennom James Fenimore Coopers bok *[[Den siste mohikaner]]*. Mohikanerne var bosatte i Hudsondalen i delstaten New York.

Da europeerne kom til Nord-Amerika ble mohikanerne presset nordover mot Lake Champlain og østover inn i Massachusetts og Connecticut. Der fikk de heller ikke være i fred på grunn av konflikter med mohawkene, og drev så videre til landområder vest for Mississippielven. Der forente de seg senere med lenape- og delawareindianerne. Det førte til at de mistet sin etniske identitet og gikk opp i dette nye fellesskapet.

En liten gren (kalt *stockbridge*) av mohikanerstammen ble senere flyttet til et indianerreservat i Wisconsin ved Lake Winnebago og deres etterkommere bor der fremdeles.

## Litteratur
* Bruce G. Trigger (utg.): *[[Handbook of North American Indians]]. Vol. 15. Northeast*. Smithsonian Institution Press, Washington D.C. 1978 ISBN 0-16-004575-4
* William A. Starna: *From Homeland to New Land: A History of the Mahican Indians, 1600-1830.* University of Nebraska Press, 2013. ISBN 978-0-8032-4495-5
David Owen

**David Anthony Llewellyn Owen**, baron Owen, (født 2. juli 1938) er en britisk politiker og en av grunnleggerne av det britiske sosialdemokratiske parti, et parti som ble dannet etter at deler av høyrefløyen i det britiske arbeiderpartiet forlot moderpartiet i 1981, som protest mot radikaliseringen som fant sted i sistnevnte parti i perioden. Etter at flertallet i det sosialdemokratiske partiet i 1988 gikk inn for sammenslåing med de liberale og dannelsen av Liberaldemokratene, nektet Owen og enkelte andre å bli med i denne sammenslåingen og Owen ledet fram til 1990 en partidannelse som gjorde krav på å være fortsettelsen av det sosialdemokratiske partiet. 

Owen var britisk utenriksminister fra 1977 til 1979 og sto, sammen med Thorvald Stoltenberg sentralt i forsøkene på å skape fred under krigene på Balkan på 1990-tallet. Owen er en sterk tilhenger av Den europeiske union. 

Han mottok Order of the Companions of Honour for sitt arbeid for fred på Balkan i 1994 og har vært medlem av overhuset som baron Owen fra 1992.

## Referanser


## Eksterne lenker
* 
*
Malcolm Rifkind

**Malcolm Leslie Rifkind** (født 1946) er en britisk konservativ politiker og representant i det britiske underhus. Han var kandidat ved valget av ny partileder for de konservative i 2005, men trakk seg før avstemningen. Han har hatt flere viktige ministerposter, blant annet forsvarsminister fra 1992 til 1995 og utenriksminister fra 1995 til 1997.

## Referanser


## Eksterne lenker
* 
* 
*
5. serierunde i Tippeligaen 2007

**5. serierunde i Tippeligaen 2007** startet lørdag 5. mai klokken 19:00 med Brann mot Start. Runden fortsatte med fem kamper søndag 6. mai, fire kamper klokken 18:00 og én kamp 20:00. Runden avsluttet mandag 7. mai klokken 19:00 med Aalesund mot Lillestrøm.

## Fakta

 

 

## Eksterne lenker
* Tippeligaen 2007: Terminliste og resultater  på altomfotball.no
* Tippeligaen 2007: Terminliste og resultater på nifs.no
Grupo Áurea

**Grupo Áurea** er et brasiliansk selskap som eies av familien Constantino. Selskapet ble startet av Constantino «Nene» de Oliveira. Grupo Áurea opererer i underkant av 40 buss-selskaper i Brasil, men er kanskje mest kjent for å ha startet flyselskapet Gol Transportes Aéreos, som drives etter en lavprismodell.

## Buss-selskaper i Grupo Áurea
*Viação Pluma
*Empresa Cruz
*Expresso União
*Reunidas
*Expresso Itamarati
Fylkesvei 6774

**Fylkesvei 6774 i Trøndelag** går mellom Steinmokorsen og Rotvoll i Meråker kommune.

Før Trøndelag fylke ble opprettet 1. januar 2018 hadde veien betegnelsen Fylkesvei 3 (Nord-Trøndelag).

## Kommuner og knutepunkter

## Eksterne lenker
* Vegvesenets vegkart 
*
Gladys Raknerud

**Gladys Raknerud** (født White Nilssen 26. juni 1912 i Oslo, død 28. januar 1997) var en norsk billedkunstner som også jobbet med andre former for kunst. Hun var gift med pianist Amund Raknerud. Gladys Raknerud var elev av Axel Revold på Det Illegale Akademi «Fabrikken» 1940 – 42.

Raknerud hadde i sin levetid 3 separatutstillinger i Kunstnernes Hus, samt i kunstforeninger i hele landet. Hun var representert 22 ganger ved Høstutstillingen, 6 ganger innkjøpt av Nasjonalgalleriet, og representerer derigjennom Norge i Beijing og Addis Abeba. Hun ble innkjøpt en rekke ganger av Norges Bank, Utenriksdepartementet og et ukjent antall private.

Raknerud utførte på bestilling glassmosaikkutsmykningen av Radiumhospitalets vestibyle i 1967, og utsmykning av Alta gymnas m.m. Hun deltok dessuten med arbeider i kollektivutstillinger i hele Norden, Rostock, Vancouver og New York.

## Referanser


## Kilder
*
Otto Valstad

**Otto Valstad** (1862–1950) var en norsk maler og illustratør.

Otto Valstad ble født på Hvalstad, i området som kalles kunstnerdalen. Han utdannet seg til møbelsnekker og lærer, men begynte etter hvert å male. Som billedkunstner lagde han blant annet landskapsmalerier og flere portretter. Han dekorerte også Asker kirke og illustrerte bøker, deriblant naboen Arne Garborgs *Kolbotn-Brev*, utgitt i 1911, og konas gjendiktning av *[[Æsops fabler]]*, utgitt i 1919. Han ga dessuten ut fem barnebøker med egne illustrasjoner. 

I 1902 flyttet Otto Valstad tilbake til barndomshjemmet på Hvalstad. Der bygde han opp et hjem sammen med kona si, forfatteren og læreren Tilla Valstad (1871–1957). I 1949 testamenterte de eiendommen og en omfattende samling av  kunst og kulturhistoriske gjenstander til Asker kommune. Bygningene og samlingene er en seksjon av Asker museum, kalt Valstads samlinger. 

Tilla og Otto Valstad tilhørte den såkalte Askerkretsen, et tildels radikalt kunstner- og norskdomsmiljø med forfattere som Arne og Hulda Garborg, Rasmus Løland, Kristoffer Uppdal, Oskar Braaten og Johan Bojer. De hadde også kontakt med Lysakerkretsen.

## Referanser


## Eksterne lenker
* Otto Valstad i Norsk kunstnerleksikon
* Biografi i ''Kunstnere i Akershus''
* Valstads samlinger ved Asker museum
Anton Fredrik Klaveness (1874–1958)

**Anton Fredrik Klaveness** (født 29. april 1874 i Sandefjord, død 5. november 1958) var en norsk skipsreder.

Han gikk inn i familierederiet A. F. Klaveness i 1898, der han etterfulgte sin far Anton Fredrik Klaveness (1839–1904) som direktør. Navnet ble da skiftet til *A. F. Klaveness & Co. AS*.

Familierederiet var grunnlagt i Sandefjord allerede i 1799 under navnet *Klaveness & Co. AS*, basert på seilskuter. Den nye rederen begynte overgangen fra seil til damp. Etterhvert disponerte rederiet en rekke dampskip som DS «Storstad», DS «Seierstad» og DS «Stiklestad». Rederiet ble etter hvert et betydelig dampskipsrederi etter norsk målestokk. I 1907 ble hovedkontoret flyttet til Lysaker i Bærum. Selskapet ble omdannet til aksjeselskap i 1916.

I 1918 tok han initiativ til stiftelsen av Filharmonisk Selskap og ga betydelige gavebeløp for driften. Ordfører i Filharmonisk Selskaps Orkesters representantskap 1919–1929.

Han innstiftet flere legater for kunstnere. Sønnene Anton Fredrik Klaveness (1903–1981) og Dag Klaveness (1913–1986) stiftet *Anton og Therese Klaveness reise- og studiestipendium* i deres navn.

Klaveness kjøpte i 1920 Lysebu i  Voksenkollen og utviklet stedet med Magnus Poulsson som arkitekt.  I 1946 solgte han eiendommen til svært generøse betingelser til Fondet for dansk-norsk samarbeid.etter en innsamling til en norsk nasjonalgave til Danmark som takk for Danskehjelpen med matvarer under andre verdenskrig.

Klaveness ble kommandør av St. Olavs Orden i 1952.

## Referanser
Norsk Helse- og Sosialforbund

**Norsk Helse og sosialforbund** (**NHS**) ble etablert i 1965. I 2003 slo fagforbundet seg sammen med Norsk Kommuneforbund og etablerte den nye organisasjonen Fagforbundet. Norsk Helse og Sosialforbundet var et profesjonsforbund for hjelpepleiere og omsorgsarbeidere. Forbundet ble dannet etter at hjelpepleierne fikk offentlig godkjenning i 1964. 

Forbundet hadde først navnet *Hjelpepleiernes landsforening* og var tilsluttet YS. Forbundets første leder var Elsa Bratlie. NHS sin siste leder var Tove Stangnes som ble valgt som nestleder i Fagforbundet på stiftelsemøtet i 2003. Det var Tove Stangnes og Norsk Kommuneforbunds leder Jan Davidsen som tok opp tanken om et sammenslåing av de to arbeidstakerorganisasjonene.
Asker Museum

**Asker museum**, Valstads samlinger, ligger i Hvalstaddalen, Kunstnerdalen i Asker. Hjertet i museet er kunstnerhjemmet til Tilla og Otto Valstad, som ble donert til kommunen i 1949. 

Asker Museum er en avdeling av Akershusmuseet.

## Museets ulike anlegg og samlinger
Museet består av:

### Kunstnerdalen
* Valstads samlinger; gjenstander, kunst og bygninger samlet av Tilla og Otto Valstad, inkludert deres hjem 
* Barokkinspirert hage med fontener og sjeldne vekster
* Skulpturpark med Anne Grimdalens dyreskulpturer

*Labråten, Hulda og Arne Garborgs kunstnerhjem

### Utenfor Kunstnerdalen
* Vollen Kystkultursenter
* Strandsitterhuset på Konglungen
* Den gamle skolestua på Jansløkka
* Albert Seheims Verksted
* Sem sag og høvleri

## Vollen kystkultursenter
Vollen Kystkultursenter er ligger i Vollen i Asker langs Kystkulturstien. 

Museet består av hovedbygning og sidebygning til den såkalte Selvik-villaen fra 1881, som ble restaurert i 1994. Villaen ble bygget i sveitserstil som landsted for familien Øhlckers.

Tema for utstillingen er båtbygging, jaktfart, handel, fiske, is-skjæring, hagebruk og feriegjester, som viser Vollens historie med hovedvekt på perioden 1870–1950. Utstillingen har blitt utvidet med Oslofjorden trebåtsamling.

### Oslofjorden trebåtsamling
Følgende båter er en del av fartøysamlingen som er utstilt på Vollen kystkultursenter:
* BB11 bygget 1963
* 12 1/2 m² hekkbåt bygget 1951
* Optimistjolle bygget 1960–1970
* Andunge bygget 1959
* 13 m² kutter bygget 1945
* Oslojolle bygget 1960
* Drake bygget 1938
* Kragerøterne bygget 1969
* Killing bygget 1959
* 19 1/2 m² spissgatter bygget 1946
* Grimstadjolle bygget 1949
* Færdersnekke bygget 1942
* Kombijolle
* Motorsnekke, åpen; bygget før 1920
* Plattgattet hyttebåt bygget 1928
* Sjalupp, ant. bygget i 1900
* Kutterjolle bygget 1926
* Pram bygget 1945
* Holmsbupram
* Rosjekte
* Kajakk bygget 1920

Et stykke av Kyststien i Asker går fra Vollen Kystkultursenter til Strandsitterhuset, som er det eldste huset på Konglungen.

## Bildegalleri

Asker museum - Labråten.jpg|Labråten
Konglungen Asker 05.jpg|Strandsitterhuset på Konglungen


## Litteratur
* 

## Referanser


## Eksterne lenker
* Asker museums nettsted